ທະຫານ ຊີເຣຍ ຍິງປືນຄົກ ໂຈມຕີຫຼາຍຄຸ້ມ ໃນເມືອງ Homs
ທະຫານລັດຖະບານຊີເຣຍ ຍິງໂຈມຕີຢ່າງນ້ອຍ 4 ຄຸ້ມ ໃນເມືອງ Homs ແລະຂັດຂວາງ ບໍ່ໃຫ້ສົ່ງການຊ່ອຍເຫຼືອ ໄປຍັງຄຸ້ມ Baba Arm
ທະຫານລັດຖະບານຊີເຣຍ ໃນວັນເສົາມື້ນີ້ໄດ້ຍິງຖະຫຼົ່ມຫຼາຍໆຄຸ້ມໃນເມືອງ Homs ບ່ອນ ທີ່ການປະເຊີນໜ້າຍັງດຳເນີນຢູ່ຕໍ່ມາລະຫວ່າງເຈົ້າໜ້າທີ່ແລະພະນັກງານຂອງສະພາກາແດງ ທີ່ພະຍາຍາມຈັດສົ່ງເຄື່ອງໃຊ້ທາງການແພດແລະຢຸກຢາຕະຫຼອດທັງອາຫານການກິນໄປໃຫ້ ປະຊາຊົນທີ່ຕົກຄ້າງຢູ່ໃນເມືອງດັ່ງກ່າວ ພວກນັກເຄື່ອນໄຫວ ແລະພະນັກງານການແພດ ກ່າວວ່າ ກອງກຳລັງທີ່ຈົງຮັກພັກດີຕໍ່ປະ ທານາທິບໍດີ Bashar al-Assad ໄດ້ຍິງປືນຄົກເຂົ້າໄປໃສ່ຄຸ້ມຕ່າງໆ ຢ່າງນ້ອຍ 4 ຄຸ້ມຢູ່ ໃນເມືອງ Homs ໃນຕອນເຊົ້າຂອງວັນເສົາມື້ນີ້ ຈຳນວນຜູ້ບາດເຈັບລົ້ມຕາຍນັ້ນຍັງບໍ່ທັນ ເປັນທີ່ຮູ້ຈັກເທື່ອ ສ່ວນຢູ່ໃນເຂດອື່ນໆຂອງເມືອງ Homs ນັ້ນ ສະພາກາແດງກ່າວວ່າ ເຈົ້າໜ້າທີ່ຊີເຣຍຍັງ ສືບຕໍ່ຂັດຂວາງບໍ່ໃຫ້ຂະບວນລົດບັນທຸກ 7 ຄັນ ທີ່ລຳລຽງເຄື່ອງຊ່ອຍເຫຼືອເຂົ້າໄປຍັງຄຸ້ມ Baba Arm ບ່ອນທີ່ພວກກະບົດແລະປະຊາຊົນໄດ້ຖືກທະຫານລັດຖະບານປິດລ້ອມມາ ເປັນເວລາເກືອບນຶ່ງເດືອນ ສະພາກາແດງກ່າວວ່າ ໃນຂັ້ນຕົ້ນລັດຖະບານໄດ້ອະນຸຍາດ ໃນມື້ວັນພະຫັດຜ່ານມາ ໃຫ້ສະພາກາແດງເຂົ້າໄປໃນຄຸ້ມດັ່ງກ່າວຫຼັງຈາກທະຫານລັດຖະ ບານຊີເຣຍເຂົ້າຄວບຄຸມຄຸ້ມດັ່ງກ່າວແລະພວກກະບົດຖອນອອກໄປແລ້ວ ເລຂາທິການໃຫຍ່ອົງການສະຫະປະຊາຊາດ ທ່ານ Ban Ki-moon ໄດ້ຮຽກຮ້ອງໃຫ້ຊີ ເຣຍໃຫ້ການອະນຸມັດໃນທັນທີ ແກ່ບັນດາພະນັກງານມະນຸດສະທຳເຂົ້າໄປຫາປະຊາຊົນ ໃນຄຸ້ມດັ່ງກ່າວທີ່ຕ້ອງການຄວາມຊ່ອຍເຫຼືອເປັນທີ່ສຸດນັ້ນ ໃນຄວາມຮຸນແຮງຢູ່ອີກບ່ອນນຶ່ງນັ້ນ ອົງການຂ່າວ SANA ຂອງທາງການຊີເຣຍແຈ້ງວ່າ ການໂຈມຕີດ້ວຍລົດລະເບີດສະຫຼະຊີບ ໃນວັນເສົາມື້ນີ້ເຮັດໃຫ້ມີຜູ້ເສຍຊີວິດ 2 ຢູ່ທີ່ເມືອງ Daraa ໃນພາກໃຕ້ຂອງປະເທດ ນອກນັ້ນແລ້ວຍັງມີອີກຈຳນວນນຶ່ງໄດ້ຮັບບາດເຈັບໃນ ເຫດລະເບີດດັ່ງກ່າວ